FINÁLE JARNÉHO ČISTENIA MESTA BUDE UŽ TÚTO SOBOTU

Mesto Skalica pripravilo pre svojich obyvateľov projekt s názvom ,, Jarné čistenie mesta.‘‘ Ruku k čisteniu okolia môže pridať ktokoľvek, komu záleží na čistom verejnom prostredí. Samospráva vo svojej réžií poskytuje rukavice, rúška a vrecia na odpad. Na parkoviskách pred NAY Elektrodomom, letným štadiónom a na dopravnom ihrisku budú miesta na stretnutie dobrovoľníkov. Tu zároveň môžu dobrovoľníci plné vrecia odkladať. Mesto zabezpečí zber vriec z týchto zberných miest.

Udalosť, ktorá prebieha v termíne 19.4. až 24.4. bude mať veľké finále už túto sobotu. Svoju účasť potvrdil aj štátny tajomník ministerstva životného prostredia Juraj Smatana. Jeho príchod sa očakáva o 9:30 pred mestským úradom v Skalici. Spolu s primátorkou mesta Annou Miernou sa od 10:00 zúčastnia čistenia mesta v jednotlivých zónach.

Projekt je realizovaný v spolupráci s organizáciou Si EKO. Osobne ho podporili aj umelci Adela Vincezová a Robo Opatovský, ktorý sa čistenia aj osobne zúčastní. Do organizácie sú zapojené aj materské, základné a stredné školy. Zo súkromných spoločností prisľúbili účasť Schaeffler Skalica, Vepos, Grafobal, Protherm a mnohí ďalší podnikatelia v meste.

,, Jarné upratovanie, ktoré sme na mestskom úrade pripravili je cestou k čistejšiemu a zelenšiemu prostrediu. Spoločnými silami musíme robiť všetko preto, aby sme svoje okolie chránili pre seba aj pre budúce generácie. Skalica je dlhodobo lídrom na Slovensku v separácii odpadov a radi by sme v ekologických aktivitách pokračovali aj naďalej,‘‘ primátorka mesta Anna Mierna.

Skalica 21.4.2021